รัฐบาลไทย-ข่าวทำเนียบรัฐบาล-มท.1 ลงพื้นที่จังหวัดพัทลุง ประชุมติดตามการขับเคลื่อนงานบำบัดทุกข์ บำรุงสุข เน้นย้ำ มุ่งแก้ไขปัญหายาเสพติดทำให้ประเทศไทยปลอดยาเสพติดอย่างยั่งยืน
วันจันทร์ที่ 3 เมษายน 2566
02/04/2566
มท.1 ลงพื้นที่จังหวัดพัทลุง ประชุมติดตามการขับเคลื่อนงานบําบัดทุกข์ บํารุงสุข เน้นย้ํา มุ่งแก้ไขปัญหายาเสพติดทําให้ประเทศไทยปลอดยาเสพติดอย่างยั่งยืน
มท.1 ลงพื้นที่จังหวัดพัทลุง ประชุมติดตามการขับเคลื่อนงานบําบัดทุกข์ บํารุงสุข เน้นย้ํา มุ่งแก้ไขปัญหายาเสพติดทําให้ประเทศไทยปลอดยาเสพติดอย่างยั่งยืน
วันนี้ (2 เม.ย. 2566) เวลา 14.00 น. ที่ห้องประชุมกาบบัวชั้น 5 ศาลากลางจังหวัดพัทลุง อําเภอเมืองพัทลุง จังหวัดพัทลุง พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมติดตามการปฏิบัติราชการตามนโยบายสําคัญของรัฐบาลและกระทรวงมหาดไทยในพื้นที่จังหวัดพัทลุง โดยนายนริศ ขํานุรักษ์ รัฐมนตรีช่วยว่าการกระทรวงมหาดไทย นายโชตินรินทร์ เกิดสม รองปลัดกระทรวงมหาดไทย นายพิเชษฐ์ ปาณะพงศ์ ผู้ตรวจราชการกระทรวงมหาดไทย นายบุญธรรม หอไพบูลย์สกุล รองอธิบดีกรมที่ดิน นายสมศักดิ์ เจริญไพฑูรย์ รองอธิบดีกรมการปกครอง นายเธียรชัย ชูกิตติวิบูลย์ รองอธิบดีกรมป้องกันและบรรเทาสาธารณภัย นายเอกวิทย์ มีเพียร รองอธิบดีกรมส่งเสริมการปกครองท้องถิ่น ว่าที่ร้อยเอก ธีรพงศ์ ครุธดิลกานันท์ รองอธิบดีกรมโยธาธิการและผังเมือง นายชูชีพ พงษ์ไชย รองอธิบดีกรมการพัฒนาชุมชน นางสาวปาณิสรา กาญจนะจิตรา ผู้ช่วยปลัดกระทรวงมหาดไทย และคณะร่วมลงพื้นที่ โดยมี นางนิศากร วิศิษฏ์สรอรรถ ผู้ว่าราชการจังหวัดพัทลุงนายฉัตรชัย อุสาหะ นายก้องสกุล จันทราช รองผู้ว่าราชการจังหวัดพัทลุง พร้อมหัวหน้าส่วนราชการประจําจังหวัดพัทลุง และเจ้าหน้าที่ที่เกี่ยวข้อง ร่วมประชุม
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า วันนี้ถือเป็นโอกาสดีที่ได้มาเยี่ยมเยียนและได้มาพูดคุยหารือกับส่วนราชการในพื้นที่จังหวัดพัทลุง โดยเรื่องสําคัญที่จะต้องขับเคลื่อนอย่างเข้มข้นต่อเนื่อง คือ ปัญหายาเสพติด ตามที่รัฐบาลได้มีนโยบายในการจัดตั้งและขับเคลื่อนศูนย์ฟื้นฟูสภาพทางสังคมจังหวัด โดยให้กระทรวงมหาดไทย กรมการปกครอง ดําเนินการประสานให้มีการจัดตั้งศูนย์ฟื้นฟูสภาพทางสังคมจังหวัดในทุกอําเภอ เพื่อนําผู้ป่วยยาเสพติดมาเข้ารับการอบรมและสามารถกลับคืนสู่สังคมได้อย่างปกติสุข แต่จากตัวเลขทางสถิติของกระทรวงสาธารณสุข พบว่าผู้ที่เข้ารับการบําบัดฟื้นฟูมีโอกาสกลับมาเสพยาเสพติดอีกมากกว่าร้อยละ 70 ดังนั้น สิ่งสําคัญ คือ เราต้องทําอย่างไรไม่ให้ผู้ที่ผ่านการอบรมดังกล่าวกลับไปยุ่งเกี่ยวกับยาเสพติดอีก เพราะคนเหล่านี้จะทําให้เกิด Demand Side ที่จะทําให้เกิด Supply Side ขึ้น และยาเสพติดยังเป็นปัจจัยสําคัญที่ทําให้เกิดผู้ป่วยจิตเวชเพิ่มมากยิ่งขึ้นอีกด้วย ทั้งนี้ ในการขับเคลื่อนศูนย์ฟื้นฟูสภาพทางสังคม สําคัญอยู่ที่การติดตามผู้ที่ได้รับการบําบัดไปแล้ว เป็นระยะเวลา 5 ปีนั้น ต้องมีแผนการติดตามให้ชัดเจนว่าจะมีติดตามตลอด 5 ปีอย่างไร รวมถึงการกําหนดหน้าที่ของกํานัน ผู้ใหญ่บ้าน และ รพ.สต. ในการติดตามให้ชัดเจนด้วย
"สิ่งยึดเหนี่ยวจิตใจของผู้ป่วยยาเสพติด คือ ครอบครัว ชุมชน และสถานศึกษา ต้องสอดส่องดูแล นอกจากนี้ การฝึกทักษะอาชีพ ทักษะแรงงาน เป็นสิ่งที่จะทําให้คนเหล่านี้มีตัวตนในสังคม และมีอาชีพ สามารถเลี้ยงตนเองและครอบครัวได้ เป็นปัจจัยที่ทําให้ไม่กลับไปยุ่งกับยาเสพติดอีก ดังนั้นผู้ว่าราชการจังหวัด ปลัดจังหวัด และนายอําเภอ ต้องจับมือสถานศึกษาในจังหวัด ช่วยกันสนับสนุนและพัฒนาทักษะการประกอบอาชีพให้แก่ผู้ป่วยยาเสพติด เพราะจังหวัดพัทลุง มีสถานศึกษา มีวิทยาลัยต่าง ๆ มากมาย จึงเป็นโอกาสที่ดีที่จะได้พัฒนาคนเหล่านี้ให้กลับมาสร้างคุณค่า สร้างสรรค์สิ่งที่ดีให้กับสังคม ตัวอย่างทักษะที่ควรส่งเสริม เช่น ทักษะด้านการก่อสร้าง ด้านช่าง ด้านการโรงแรม ซึ่งอาชีพเหล่านี้ เป็นอาชีพที่มีรายได้ไม่น้อยและเป็นทักษะเฉพาะ ถือเป็นอีกทางเลือกที่ดีในการประกอบอาชีพ ดังนั้นการพัฒนาให้คนเหล่านี้มีทักษะอาชีพถือเป็นสิ่งที่ละเอียดอ่อนที่ผู้ว่าราชการจังหวัดจะต้องดึงกลุ่มเหล่านี้ให้มาเข้าร่วมกับสถานศึกษาให้ได้ นอกจากนี้ ต้องใช้กลไก นายอําเภอ ปลัดอําเภอ กํานัน ผู้ใหญ่บ้าน เป็นกําลังสําคัญในการติดตามและช่วยยกระดับชีวิตความเป็นอยู่ของผู้ป่วยในพื้นที่ เพราะผู้นําท้องที่มีทุกหมู่บ้าน/ชุมชน จะสามารถช่วยกันแก้ไขปัญหายาเสพติดในพื้นที่ได้ ขอเป็นกําลังใจให้กับจังหวัดพัทลุงในการแก้ไขปัญหายาเสพติดซึ่งเป็นปัญหาระดับชาติที่ทุกคนต้องช่วยกันทําให้ประเทศไทยปลอดจากยาเสพติดให้ได้" พลเอก อนุพงษ์ฯ กล่าว
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวเพิ่มเติมว่า อีกหนึ่งการขับเคลื่อนงานที่สําคัญ คือ การดําเนินขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง ซึ่งหลังจากดําเนินการโดยการค้นหาแบบพุ่งเป้าของ ศจพ. แล้ว ต้องให้หน่วยงานที่มีงบประมาณตามอํานาจหน้าที่ (Function) เช่น เกษตรจังหวัด ประมงจังหวัด ลงไปแก้ปัญหาความยากจนเหล่านั้น โดยผู้ว่าราชการจังหวัด และปลัดจังหวัด ซึ่งมีนายอําเภอเป็นขุนศึกใหญ่และเป็นผู้นําในการลงพื้นที่ต้องพุ่งเป้าลงไปหาจุดอ่อน ไปช่วยกันทําให้พี่น้องประชาชนมีชีวิตที่ดีขึ้นอย่างยั่งยืน ซึ่งต้องขอขอบคุณและขอชื่นชมจังหวัดพัทลุงที่สามารถดําเนินการขจัดความยากจนและพัฒนาคนทุกช่วงวัยฯ ที่ดําเนินการโครงการต่าง ๆมากมาย และทําจนเกิดเป็นรูปธรรม และในเรื่องสุดท้าย คือ การบริหารจัดการน้ําในจังหวัดพัทลุง ซึ่งสถานการณ์โลกปัจจุบัน กําลังเข้าสู่ปรากฏการณ์เอลนินโย (El-NINO) ในเดือน เมษายนถึงพฤษภาคม 2566 อาจไม่มีฝนตก ดังนั้น ปภ.จังหวัดและโครงการชลประทานพัทลุง ต้องเร่งประเมินระดับน้ําในพื้นที่ว่ามีเพียงพอที่จะใช้ได้ถึงเดือนพฤษภาคมหรือไม่ และถ้ามีระดับน้ําไม่เพียงพอจะมีวิธีการหาน้ําสํารองอย่างไร และต้องเตรียมความพร้อมครอบคลุมไปถึงปี 2567 ด้วย
นายนริศ ขํานุรักษ์ รัฐมนตรีช่วยว่าการกระทรวงมหาดไทย กล่าวว่า การที่ได้มาตรวจราชการที่จังหวัดพัทลุงซึ่งเป็นถิ่นบ้านเกิดของตนเป็นความภาคภูมิใจอย่างยิ่งที่ได้ต้อนรับท่านรัฐมนตรีว่าการกระทรวงมหาดไทย และขอขอบคุณส่วนราชการทุกส่วนที่ให้ความร่วมมือและพร้อมสนับสนุนทํางานเพื่อประชาชน
นางนิศากร วิศิษฏ์สรอรรถ ผู้ว่าราชการจังหวัดพัทลุงกล่าวว่า จังหวัดพัทลุงได้ดําเนินการจัดตั้งและขับเคลื่อนศูนย์ฟื้นฟูสภาพทางสังคมในจังหวัดและสาขาอําเภอ 11 อําเภอ โดยมีกําหนดหลักสูตร 15 วัน จํานวน 19 รุ่น รุ่นละ 50 คน รวมผู้เข้ารับการอบรมทั้งสิ้น 950 คน โดยจังหวัดพัทลุงได้พิจารณาคัดเลือกให้ศูนย์ฟื้นฟูสภาพทางสังคมในจังหวัดพัทลุง สาขาอําเภอศรีนครินทร์ เป็นศูนย์ฟื้นฟูสภาพสังคมต้นแบบ นอกจากนี้จังหวัดพัทลุงยังได้ขับเคลื่อนโครงการ TO BE NUMBER ONE อย่างต่อเนื่อง โดยได้รับรางวัลจากการประกวดจังหวัดอําเภอชมรม TO BE NUMBER ONE ประเภทต่าง ๆ จํานวนถึง 7 รางวัล